Bratislava 17.marca (TASR) - V rámci štátnych podporných programov pre malých a stredných podnikateľov (MSP), ktoré vyhlásilo Ministerstvo hospodárstva (MH) SR v roku 2000, je na tento rok z rozpočtu vyčlenených 140 miliónov Sk. Do konca júna však možno čerpať ešte ďalších 37,5 milióna Sk, ktoré zostali nevyužité v predchádzajúcich rokoch. Celkovo tak možno podľa manažérky pre štátne príspevkové programy agentúry SARIO Martiny Vaňovej v súčasnosti využiť 177,5 milióna Sk.
Štátne príspevkové programy pre MSP sa podľa M. Vaňovej zameriavajú na podporu exportu výrobkov, rozvoja elektronického obchodu, podpory účasti na medzinárodných výstavách a podpory marketingových informácií. "MH SR vyhlásilo ešte program na podporu rozvoja priemyselných parkov, jeho trvanie však bolo obmedzené len na rok 2000," doplnila M. Vaňová. Ako zároveň dodala, program podpory elektronického obchodu je podmienený prijatím zákonov o elektronickom podpise a elektronickom obchode, preto sa zatiaľ nerealizuje.
Napriek tomu, že MH vyhlásilo programy ešte v roku 2000, odštartované boli až v polovici októbra minulého roka, keď sa akciová spoločnosť SARIO transformovala na štátnu príspevkovú organizáciu. "Odvtedy sme dostali spolu 25 žiadostí a všetky sa zatiaľ týkali programu podpory účasti na výstavách," uviedla M. Vaňová. Schválených bolo doteraz 8 v celkovom objeme približne 1,3 milióna Sk. "Šesť žiadostí sme dali ešte na posúdenie a schválenie Úradu pre štátnu pomoc. V týchto prípadoch môžu žiadatelia dostať spolu zhruba 400 000 korún," dodala M. Vaňová.
O podporu štátu vo forme nenávratného finančného príspevku môžu požiadať fyzické alebo právnické osoby, ktoré sú registrované na území SR a spĺňajú kritériá, dané zákonom o štátnej pomoci. Žiadosti, ktoré záujemcovia predložia poskytovateľovi podpory, vyhodnocuje raz do mesiaca 15-členný Riadiaci a kontrolný výbor. Poskytovateľom podpory je v prípade programu podpory exportu výrobkov Slovenská záručná a rozvojová banka, š. p. ú., pri ostatných programoch agentúra SARIO.
Žiadosť o dotáciu v rámci programu podpory exportu musí záujemca predložiť v čase čerpania komerčného úveru použitého na nákup výrobných prostriedkov pre výrobu tovaru určeného na vývoz, najneskôr však jeden rok od začiatku čerpania úveru. Nenávratný finančný príspevok sa pohybuje do 70 % základných úrokov poskytnutého úveru, maximálne však do jedného milióna Sk. Žiadateľom o túto formu podpory môže byť len malý a stredný podnikateľ, ktorého 30 % celkovej výroby ide na vývoz a podiel pridanej hodnoty spracovaním je minimálne 25 %. Hlavným predmetom jeho činnosti pritom musí byť priemyselná, stavebná alebo remeselná výroba.
V prípade ostatných programov musí záujemca svoju žiadosť predložiť minimálne jeden mesiac pred uskutočnením predmetnej akcie a súčasne najneskôr dva týždne pred stanoveným termínom zasadnutia Riadiaceho a kontrolného výboru. Termíny zasadnutí výboru ako aj všetky ďalšie podrobnosti o programoch sú uverejnené na internetových stránkach SARIO (www.sario.sk) v časti Podpora exportu. V rámci programu podpory účasti na medzinárodných výstavách môže žiadateľ získať dotáciu do výšky 50 % nákladov za prenájom výstavnej plochy, prevádzku a zariadenie priestorov na výstave.
Pri programe podpory marketingových informácií sa môže záujemca uchádzať o priamu alebo nepriamu podporu. Priama podpora spočíva v poskytnutí čiastočného finančného príspevku na spracovanie marketingových informácií firmami z oblasti marketingového výskumu do výšky 10 % fakturovanej ceny, maximálne však 10 000 Sk, alebo marketingovej štúdie do 10 % fakturovanej ceny, maximálne však 30 000 Sk. Nepriama podpora spočíva v spracovaní rešerší na objednávku a v obstaraní a spracovaní marketingových informácií prostredníctvom Slovenského exportného informačného centra agentúry SARIO. Podpora je potom stanovená cenou služby uhradenou SARIO a možnosťou získania príspevku za úhradu do výšky 50 %.
Ako ďalej M. Vaňová doplnila, MH SR v súčasnosti pracuje na transformácii programov na grantovú schému podľa pravidiel Európskej únie. Táto zmena, ktorá by sa mala uskutočniť v letných mesiacoch, by mala zefektívniť poskytovanie štátnej pomoci a rozšíriť záber pre jej poskytnutie.
* tan gl